Predkladacia správa

Vláda svojím uznesením č.529/2002 zo dňa 22. mája 2002 v bode B.1 uložila ministrovi spravodlivosti predložiť vláde SR Správu o plnení opatrení a postupe prác pri zavádzaní Jednotného automatizovaného systému právnych informácií - JASPI v štátnej správe Slovenskej republiky.
	Informačný systém JASPI predstavuje medzirezortný informačný systém, ktorý tvorí súčasť Štátneho informačného systému SR. Jeho úlohou je zabezpečiť prístup užívateľov v štátnej správe ku komplexnému zdroju právnych informácií a tak kvalitatívne podporiť výkon štátnej správy v oblasti riadenia, rozhodovania, kontroly a legislatívy. Informácie z tohto systému sú od roku 2002 prostredníctvom aplikácie JASPI/Web bezplatne sprístupnené cez verejnú sieť Internet aj pre verejnosť.
	Koncepcia, spôsob riešenia a obsahová stránka informačného systému vychádzali z analýzy potrieb užívateľov v orgánoch štátnej správy SR. V súčasnej dobe systém JASPI zabezpečuje prístup k elektronickej Zbierke zákonov SR, k súdnym rozhodnutiam a stanoviskám ÚS SR a NS SR, k registrom obchodných subjektov, k registrom súdnych znalcov a tlmočníkov v testovacej prevádzke, ako aj ďalších dokumentov a interných smerníc potrebných pre výkon a riadenie štátnej správy SR.
	Jednotné využitie výkonnej technológie a integrácia dôležitých databáz do jedného výkonného systému a ich previazanosť tak vytvárajú základný rámec pre postupné vybudovanie komplexného právneho informačného systému v štáte.
V máji roku 2002, na základe rezortmi predložených požiadaviek na počty licencií, MS SR predložilo návrh riešenia nákupu licencií pre JASPI. Predložený návrh vláda SR schválila uznesením vlády SR č.528/2002.  Na základe schváleného materiálu MS SR podpísalo rámcovú dohodu na nákup licencií pre JASPI v rámci celej štátnej správy. Pre uzatvorenie čiastkových zmlúv za jednotlivé rezorty v rokoch 2002 až 2005, v prípade záujmu, zašlú rezorty MS SR požiadavky do 1.apríla v danom roku, s určením počtov a typov licencií pre JASPI, podľa priloženého formulára v prílohe č.3.
Vytváranie a zavádzanie systému JASPI je v súlade so stratégiou informatizácie spoločnosti v Slovenskej republike a súvisí s pripravenosťou Slovenskej republiky na členstvo v Európskej únii. Bezplatný prístup k právnym informáciám významne podporí výkon štátnej správy v oblasti riadenia, rozhodovania a kontroly a súčasne zvýši právne povedomie občanov Slovenskej republiky.
Cieľom predkladaného materiálu je podať vláde SR Správu o postupe prác dotvárania a zavádzania systému JASPI vyplývajúcich z plnenia úloh uznesení vlády SR. Materiál obsahuje faktografické údaje o plnení úloh pri zavádzaní JASPI v štátnej správe a má informatívny charakter.
Podrobnejší postup vytvárania a zavádzania JASPI v štátnej správe je zdokumentovaný v správach o plnení úloh a opatrení vytvárania JASPI (materiály schválené uzneseniami vlády SR č.527/1995, č.104/1996, č.653/1996, č.286/1998, č.451/1998, č.74/1999, č.853/2000, č.727/2001, 1154/2001-B.137, 528/2002 a č.529/2002).
Materiál obsahuje návrh uznesenia vlády SR, predkladaciu správu, správu o postupe vytvárania JASPI, rozsah plnenia úloh a opatrení v roku 2002, tabuľkovú prílohu celkových požiadaviek na licencie, grafickú prílohu, formulár požiadaviek na rok 2003 a návrh komuniké.
Materiál nemá finančný, ekonomický, environmentálny dopad a vplyv na zamestnanosť.